Predstavljanje Evropskog saveta za istraživanja (ERC) u Srbiji

- Poziv -

**PREZENTACIJA PROGRAMA EVROPSKOG SAVETA ZA ISTRAŽIVANJA NA UNIVERZITETU U NOVOM SADU**

**Na Univerzitetu u Novom Sadu prezentaciju će održati dobitnik Nobelove nagrade dr Ričard Timoti Hant, član Naučnog saveta Evropskog saveta za istraživanja, i prof. dr Gordana Popović, predstavnica Izvršne agencije Evropskog saveta za istraživanja.**

**ČETVRTAK 11. SEPTEMBAR, 15.15 ČASOVA**

CENTRALNA ZGRADA UNIVERZITETA U NOVOM SADU, AMFITEATAR

(Dr Zorana Đinđića 1, prizemlje)

**Evropski Savet za istraživanja – *European Research Council***

*European Research Council (ERC)* podržava interdisciplinarne predloge i pionirske ideje koji uvode nekonvencionalne i inovativne pristupe u nova naučna polja. Misija ERC-a jeste da podrži visoko kvalitetne istraživačke projekte u Evropi putem odgovarajućih metoda finansiranja. ERC podržava istraživanja iz svih polja naučne delatnosti, donoseći odluke na bazi naučnih kvaliteta.

ERC je osnovan 2007. godine pod okriljem Sedmog okvirnog programa (*Seventh Framework for Research – FP7*), a sada je deo prvog stuba “Izvrsna nauka” (*Excellent Science*) evropskog programa Horizont 2020.

Ukupan budžet za period 2014-2020 kojim rapolaže ERC je 13,1 milijarda €, što predstavlja porast od 60% u odnosu na FP7 program.

Više o *European Research Council*: <http://erc.europa.eu/about-erc>

Finansiranje i konkursi: <http://erc.europa.eu/funding-and-grants>

**Ser Tim Hunt**

Dr Tim Hant je, zajedno sa Polom Nersom i Lilandom Hartvelom, dobitnik Nobelove nagrade za fiziologiju/medicinu 2001. godine za “otkriće ciklina i ciklin zavisnih kinaza, centralnih molekula u regulaciji ćelijskog ciklusa”.

Hant je rođen 19. februara 1943. godine u Nesotnu, Češir, Velika Britanija. 1961. godine je primljen na Kler koledž u Kembridžu, na studije prirodnih nauka. Studije završava 1964. godine i odmah počinje istraživački rad na univerzitetskom Departmanu za biohemiju. Doktorske studije završava 1965. godine i nastavlja rad u Njujorku kod Irvinga Londona. Po povratku u Kembridž, počinje saradnju sa Hanterom i Ričardom Džeksonom, nastavljajući istraživanja vezana za hemoglobin.

1990. godine počinje da radi u Kraljevskom Fondu za istraživanja raka. Postaje član britanskog Kraljevskog društva 1991. godine i inostrani član Nacionalne akademije nauka Sjedinjenih američkih država 1999. godine. 2001. godine dobija Nobelovu nagradu za fiziologiju/medicinu. 2006. godine dobija Kraljevsku medalju. Iste godine, britanska kraljica mu dodeljuje titulu Sera.

Više o Timu Hantu: <http://www.nobelprize.org/nobel_prizes/medicine/laureates/2001/hunt-bio.html>

Predavanje pri dodeli Nobelove nagrade: <http://www.nobelprize.org/nobel_prizes/medicine/laureates/2001/hunt-lecture.html>

**Prof. dr Gordana Popović**

Prof. dr Gordana Popović zaposlena je u Izvršnoj agenciji ERC-a, kao i na Tehničkom univerzitetu u Beču.

Nakon završenih studija iz elektrotehničkog inženjerstva na Univerzitetu u Beogradu 1991. godine, sa specijalizacijom iz kompjuterskih tehnologija i programiranja, doktorirala je na Tehničkom univerzitetu u Beču, od kada tamo i predaje. Objavila je preko 100 radova.

Od 2002. godine radi i u Briselu, prvobitno u Direktoratu za istraživanja Evropske komisije, a kasnije kao saradnica zadužena za projekte finansirane od strane EU.

U Briselu trenutno radi u Izvršnoj agenciji ERC-a, gde učestvuje u implementaciji programa IDEAS, čiji je ukupan budžet za period 2014–2020. 13 milijardi evra.

Potpredsednica je Saveta Univerziteta u Salcburgu, imenovana od strane austrijske vlade, potpredsednica Austrijskog društva za mikro sisteme, članica Međunarodnog odbora Austrijskog društva za politiku u oblasti tehnologije, austrijskog Udruženja za tehnologiju i inovacije, austrijskog Društva „Ervin Šredinger“ za mikro i nano nauke, kao i Savetodavnog odbora Evropskog foruma Alpbah.